Utopili se prilikom ilegalnog prelaska rijeke Save 15/4/02 - 2002-05-15
Alun Roberts iz Misije UN-a potvrdio je danas u Banjaluci da se prekjuče, prilikom pokušaja ilegalnog prelaska granice između BiH i Hrv
Specijalne ronilačke ekipe su i danas nastavile potragu za tijelima nastradalih lica koja su se utopila u noći 13.maja, u rijeci Savi, nedaleko od mjesta Domaljevac kod Šamca, odnosno Orašja, prilikom pokušaja ilegalnog prelaska granice između Bosne i Hercegovine i Hrvatske. Izjavio je ovo danas u Banjaluci, portparol misije UN-a Alun Roberts, naglašavajući da još uvijek nije poznato koliko je tačno osoba nestalo u ovoj nesreći. Na malom ribarskom brodu koji se prevrnuo nalazilo se 16 turskih državljana, koji su tokom noći, na ilegalan način, pokušali preći u Hrvatsku, a potom u neku od zemalja zapadne Evrope, istakao je Roberts. On je precizirao da su se iz talasa nabujale Save, do sada uspjela spasiti 4 lica dok se za ostalima traga. Tri osobe su pronađene na hrvatskoj obali rijeke Save dok je jedna preživjela osoba otkrivena na teritoriji Bosne i Hercegovine, naglasio je portparol misije Ujedinjenih Nacija. Alun Roberts je istakao da je istraga o ovoj nesreći još uvijek u toku tako da je nemoguće potvrditi tačan broj nastradalih niti utvrditi ko je bio organizator ovog ilegalnog transporta koji se okončao fatalno za turske državljane. Istragu sprovode policajci iz Republike Srpske, Federacije BiH i Hrvatske. Roberts je podsjetio da je ovo treći slučaj pokušaja nelegalnog prelaska granice na Savi, u posljednje dvije godine, koji se završio tragično. U nesrećama koje su se dogodile tokom 2000-te godine, u okolini Gradiške, odnosno, Slavonskog Broda smrtno je stradalo, između 15 i 20 osoba, zaključio je Alun Roberts. Za Glas Amerike iz Banjaluke, Dragan Stegić.